NACRT PRIJEDLOGA

**ODLUKA**

**O KOMUNALNOJ NAKNADI GRADA SVETOG IVANA ZELINE**

**I. OPĆE ODREDBE**

**Članak 1.**

1. Ovom Odlukom utvrđuju se uvjeti za plaćanje komunalne naknade u Gradu Sveti Ivan Zelina (u daljnjem tekstu: Grad), a naročito:

* područja zona u Gradu,
* koeficijenti zone (Kz) za pojedine zone,
* koeficijent namjene (Kn),
* rokovi plaćanja komunalne naknade,
* nekretnine važne za Grad koje se u potpunosti ili djelomično oslobađaju od plaćanja komunalne naknade,
* opći uvjeti i razlozi zbog kojih se u pojedinačnim slučajevima može odobriti privremeno oslobađanje od plaćanja komunalne naknade.

**Članak 2.**

1. Komunalna naknada je novčano javno davanje koje se plaća za održavanje komunalne infrastrukture.
2. Komunalna naknada je prihod proračuna Grada koji se koristi za financiranje održavanja i građenja komunalne infrastrukture, za građenje i održavanje objekata predškolskog, školskog, zdravstvenog i socijalnog sadržaja, javnih građevina sportske i kulturne namjene te poboljšanja energetske učinkovitosti zgrada u vlasništvu Grada, ako se time ne dovodi u pitanje mogućnost održavanja i građenja komunalne infrastrukture.

**Članak 3.**

1. Komunalna naknada plaća se za:
   1. stambeni prostor,
   2. garažni prostor,
   3. poslovni prostor,
   4. građevinsko zemljište koje služi obavljanju poslovne djelatnosti,
   5. neizgrađeno građevinsko zemljište.

**II. UTVRĐIVANJE OBVEZNIKA I OBVEZE PLAĆANJA KOMUNALNE NAKNADE**

**Članak 4.**

1. Komunalnu naknadu plaća vlasnik odnosno korisnik nekretnine iz čl. 3. ove Odluke.
2. Korisnik nekretnine iz stavka 1. ovog članka plaća komunalnu naknadu:
3. ako je na njega obveza plaćanja te naknade prenesena pisanim ugovorom,
4. ako nekretninu koristi bez pravne osnove ili
5. ako se ne može utvrditi vlasnik.
6. U slučaju iz stavka 2. točke 1. ovog članka vlasnik nekretnine solidarno jamči za plaćanje komunalne naknade.

**Članak 5.**

1. Obveza plaćanja komunalne naknade nastaje:
2. danom izvršnosti uporabne dozvole odnosno danom početka korištenja nekretnine koja se koristi bez uporabne dozvole,
3. danom sklapanja ugovora kojim se stječe vlasništvo ili pravo korištenja nekretnine,
4. danom pravomoćnosti odluke tijela javne vlasti kojim se stječe vlasništvo nekretnine,
5. danom početka korištenja nekretnine koja se koristi bez pravne osnove.
6. Obveznik plaćanja komunalne naknade dužan je u roku od 15 dana od dana nastanka obveze plaćanja komunalne naknade, promjene osobe obveznika ili promjene drugih podataka bitnih za utvrđivanje obveze plaćanja komunalne naknade (promjena obračunske površine nekretnine ili promjena namjene nekretnine) prijaviti Upravnom odjelu za gospodarstvo, stambeno-komunalne djelatnosti i zaštitu okoliša Grada Svetog Ivana Zeline (u daljnjem tekstu: Upravni odjel) nastanak te obveze odnosno promjenu tih podataka. U protivnom je dužan platiti komunalnu naknadu od dana nastanka obveze.

**Članak 6.**

1. Izmjeru nekretnina, za koje je ovom Odlukom propisana obveza plaćanja komunalne naknade, vrši Povjerenstvo imenovano od Gradonačelnika. Povjerenstvo se sastoji od članova koji se imenuju iz reda zaposlenika gradske uprave Grada.
2. Povjerenstvo iz stavka 2. ovog članka vrši kontinuiranu kontrolu nekretnina za koje je ovom Odlukom propisana obveza plaćanja komunalne naknade te kontrolu površina i namjene istih.
3. U slučaju da obveznik plaćanja komunalne naknade ne dozvoli izmjeru površina stambenog ili poslovnog prostora, površina će se utvrditi na sljedeći način: vanjske mjere građevine x broj etaža x 0,75.

**Članak 7.**

1. Komunalna naknada u Gradu Svetom Ivanu Zelini naplaćuje se u svim naseljima.

**III. PODRUČJA ZONA**

**Članak 8.**

1. U Gradu se utvrđuju 4 zone za plaćanje komunalne naknade, i to kako slijedi:

* **I zona**: naselje Sveti Ivan Zelina, zona gospodarske namjene Sveta Helena, gospodarska zona Obrež zelinski (kod Brezovca Zelinskog), te građevinsko područje omeđeno sa sjeverne strane gospodarskom zonom Obrež Zelinski (kod Brezovca Zelinskog), s istočne strane autocestom AC4, s južne strane krakom čvora Sv. Helena autoceste AC4 i sa zapadne strane ŽC 3017,
* **II zona:** naselja Biškupec Zelinski, Blaževdol, Črečan, Donja Zelina, Dubovec Bisaški, Filipovići, Goričica, Hrastje, Komin, Pretoki,
* **III zona:** naselja Banje Selo, Berislavec, Blaškovec, Breg Mokrički, Brezovec Zelinski, Bukevje, Bukovec Zelinski, Bunjak, Curkovec, Donja Drenova, Donja Topličica, Donje Orešje, Donje Psarjevo, Goričanec, Gornja Drenova, Gornja Topličica, Gornje Orešje, Gornje Psarjevo, Hrnjanec, Kalinje, Keleminovec, Krečaves, Križevčec, Laktec, Majkovec, Marinovec Zelinski, Nespeš, Novakovec Bisaški, Novo Mjesto, Obrež Zelinski, Paukovec, Polonje, Polonje Tomaševečko, Radoišće, Selnica Psarjevačka, Suhodol Zelinski, Sveta Helena, Šalovec, Šulinec, Šurdovec, Tomaševec, Velika Gora, Vukovje Zelinsko, Zadrkovec,
* **IV zona:** naselja Gornji Vinkovec, Kladešćica, Mokrica Tomaševečka, Prepolno, Salnik, Zrinšćina i Žitomir.

**IV. KOEFICIJENTI ZONA**

**Članak 9.**

1. Utvrđuju se koeficijenti zona (Kz) u Gradu Svetom Ivanu Zelini kako slijedi:

* za I. zonu koeficijent 1,0;
* za II. zonu koeficijent 0,8;
* za III. zonu koeficijent 0,6;
* za IV. zonu koeficijent 0,4.

**V. KOEFICIJENTI NAMJENE NEKRETNINA**

**Članak 10.**

1. Utvrđuju se koeficijenti namjene nekretnina (Kn), i to kako slijedi:

|  |  |
| --- | --- |
| **VRSTA NEKRETNINE I DJELATNOST** | **KOEFICIJENT NAMJENE (Kn)** |
| Stambeni prostor | 1,00 |
| Stambeni i poslovni prostor koji koriste neprofitne udruge građana | 1,00 |
| Garažni prostor | 1,00 |
| Poslovni prostor koji služi za proizvodne djelatnosti (industrijska i poljoprivredna) | 2,00 |
| Poslovni prostor iz područja informatičke tehnologije (IT sektor) | 3,00 |
| Poslovni prostor u kojem se obavljaju financijske djelatnosti (poslovne banke, štedionice, mjenjačnice), igre klađenja i igre na sreću na automatima, benzinske postaje | 5,00 |
| Poslovni prostor koji služi za djelatnosti koje nisu proizvodne | 4,00 |
| Građevinsko zemljište koje služi obavljanju poslovne djelatnosti | 0,40 |
| Neizgrađeno građevinsko zemljište | 0,05 |

**Članak 11.**

1. Za poslovni prostor i građevinsko zemljište koje služi u svrhu obavljanja poslovne djelatnosti, u slučaju kad se poslovna djelatnost ne obavlja više od 6 mjeseci u kalendarskoj godini, koeficijent namjene umanjuje se za 50 %, ali ne može biti manji od koeficijenta namjene za stambeni prostor odnosno za neizgrađeno građevinsko zemljište.
2. Za poslovne prostore koji služe za proizvodne djelatnosti iz članka 10. stavak 1. ove Odluke, za dio površine iznad 5000 m2, koeficijent namjene umanjuje se za 10%.
3. Za hotele, apartmanska naselja i kampove visina godišnje komunalne naknade obračunata prema koeficijentima namjene ne može biti veća od 1,5% ukupnog godišnjeg prihoda iz prethodne godine, ostvarenog u hotelima, apartmanskim naseljima i kampovima koji se nalaze na području Grada.

**VI. VRIJEDNOST BODA**

**Članak. 12.**

1. Gradsko vijeće Grada do kraja studenog tekuće godine donosi odluku kojom određuje vrijednost boda komunalne naknade (B) koja se primjenjuje od 1. siječnja iduće godine.
2. Vrijednost boda komunalne naknade (B) određuje se u eurima po četvornome metru (m2) korisne površine stambenog prostora u prvoj zoni Grada.
3. Ako predstavničko tijelo ne odredi vrijednost boda komunalne naknade (B) do kraja studenoga tekuće godine, za obračun komunalne naknade u sljedećoj kalendarskoj godini vrijednost boda se ne mijenja.

**VII. OBRAČUN I ROKOVI PLAĆANJA KOMUNALNE NAKNADE**

**Članak 13.**

1. Komunalna naknada obračunava se po četvornome metru (m2) površine i to za stambeni, poslovni i garažni prostor po jedinici neto korisne površine koja se utvrđuje na način propisan Uredbom o uvjetima i mjerilima za utvrđivanje zaštićene najamnine (“Narodne novine”, br. 40/97 i 117/05), a za građevinsko zemljište po jedinici stvarne površine.
2. Iznos komunalne naknade po četvornome metru (m2) površine nekretnine utvrđuje se množenjem koeficijenta zone (Kz), koeficijenta namjene (Kn) i vrijednosti boda komunalne naknade (B).

**Članak 14.**

1. Komunalna naknada plaća se prema sljedećoj dinamici:

* fizičke osobe u 2 jednaka polugodišnja obroka u tijeku kalendarske godine, i to s rokom dospijeća:
  + 31.03. tekuće godine i
  + 31.07. tekuće godine,
* pravne osobe čije je godišnje zaduženje komunalne naknade manje od 1.300,00 eura u dva jednaka polugodišnja obroka u tijeku kalendarske godine, i to rokom dospijeća:
  + 31.03. tekuće godine i
  + 31.07. tekuće godine,
* pravne osobe čije je godišnje zaduženje komunalne naknade veće od 1.300,00 eura u 4 jednaka tromjesečna obroka u tijeku kalendarske godine, i to s rokom dospijeća:
  + 31.03. tekuće godine,
  + 31.05. tekuće godine,
  + 31.07. tekuće godine i
  + 31.10. tekuće godine.

**VIII. RJEŠENJE O KOMUNALNOJ NAKNADI**

**Članak 15.**

1. Rješenje o utvrđivanju visine komunalne naknade donosi Upravni odjel sukladno ovoj Odluci i Odluci o vrijednosti boda komunalne naknade u postupku pokrenutom po službenoj dužnosti.
2. Rješenje iz stavka 1. ovog članka donosi se do 31. ožujka tekuće godine ako se odlukom Gradskog vijeća mijenja vrijednost boda komunalne naknade ili drugi podatak bitan za njezin izračun u odnosu na prethodnu godinu te u slučaju promjene drugih podataka bitnih za utvrđivanje obveze plaćanja komunalne naknade.
3. Rješenje iz stavka 1. ovog članka donosi se i ovršava u postupku i na način propisan zakonom kojim se uređuje opći odnos između poreznih obveznika i poreznih tijela koja primjenjuju propise o porezima i drugim javnim davanjima, ako Zakonom o komunalnom gospodarstvu nije propisano drugačije.
4. Rješenjem o komunalnoj naknadi utvrđuje se:
5. iznos komunalne naknade po m2 nekretnine,
6. obračunska površina nekretnine,
7. godišnji iznos komunalne naknade,
8. mjesečni iznos komunalne naknade odnosno iznos obroka komunalne naknade ako se naknada ne plaća mjesečno,
9. rok za plaćanje iznosa obroka komunalne naknade.
10. Ako se rješenje o utvrđivanju visine komunalne naknade donosi tijekom kalendarske godine, potrebno je u rješenju naznačiti razmjerni iznos komunalne naknade za tu godinu u kojoj se rješenje donosi, a potom naznačiti i cjelokupni godišnji iznos komunalne naknade za sljedeće godine.

**IX. PRISILNA NAPLATA KOMUNALNE NAKNADE**

**Članak 16.**

1. Kontrolu naplate komunalne naknade, kao i provedbu ovrhe po Rješenju iz prethodnog članka ove Odluke, vrši Upravni odjel za gospodarstvo, stambeno-komunalne djelatnosti i zaštitu okoliša Grada Svetog Ivana Zeline.
2. Postupak prisilne naplate provodi se u slučaju kad protekne najmanje tri mjeseca od dospijeća duga.

**Članak 17.**

1. U slučaju da nije moguće izvršiti naplatu duga komunalne naknade ni u postupku prisilne naplate, Gradonačelnik će dug otpisati kao nenaplativ:
2. ako je obveznik/ovršenik umro, a nije ostavio imovinu iz koje se može naplatiti dug komunalne naknade, to jest ako nije provedena ostavinska rasprava zbog pomanjkanja imovine,
3. ako je pravna osoba po okončanju stečaja brisana iz sudskog registra,
4. ako se radi o nasljeđivanju ošasne imovine (imovina koja ostaje iza pokojnika bez vlastitih nasljednika) iza obveznika komunalne naknade.

**X. OSLOBAĐANJE OD PLAĆANJA KOMUNALNE NAKNADE**

**Članak 18.**

1. Kao nekretnine važne za Grad, koje se u potpunosti oslobađaju od plaćanja komunalne naknade, utvrđuju se:
2. javne prometne površine, javna parkirališta i parkovi,
3. zemljišta i objekti groblja,
4. javna skloništa i drugi prostori u funkciji civilne zaštite,
5. društveni domovi,
6. nekretnine koje se koriste za djelatnost komunalnih poduzeća Zelinske komunalije d.o.o., Zelina – plin d.o.o. i Vodoopskrba i odvodnja Zagrebačke županije d.o.o.,
7. nekretnine u vlasništvu Grada koje se koriste za potrebe Grada i ustanova čiji je osnivač Grad,
8. nekretnine koje se upotrebljavaju za djelatnost javnog predškolskog i obrazovnog sustava,
9. nekretnine koje koriste ustanove zdravstvene zaštite i socijalne skrbi čiji su osnivači država i/ili županija,
10. nekretnine koje koriste tijela državne uprave, pravosudna tijela, te ostala tijela kojima je osnivač država i/ili županija,
11. nekretnine koje se upotrebljavaju za djelatnost vatrogasnih službi,
12. nekretnine koje se koriste za obavljanje djelatnosti zdravstvene zaštite i socijalne skrbi,
13. neizgrađeno građevinsko zemljište u vlasništvu Grada, Zagrebačke županije i Republike Hrvatske,
14. objekti i prostori u funkciji poljoprivredne proizvodnje osim onih koje koriste osobe koje imaju status obrta ili trgovačkog društva te objekata i prostorija seoskog turizma (prostorije za usluživanje jela i pića, kušaonice, prostorije za smještaj gostiju i druge priručne prostorije),
15. vjerski sakralni objekti i ostale prostorije koje služe za obavljanje vjerskih poslova i život vjerskih službenika (npr. crkva. samostan, župni dvor, kapelice),
16. uređeni prostori na otvorenom namijenjeni uslugama turističkog smještaja na otvorenom (kampiranje) uz korištenje pokretne opreme za kampiranje: šatori, kamp prikolice (kamp kućice, karavan), pokretne kućice (mobilhome), autodom (kamper) i slično,
17. otvoreni i/ili zatvoreni bazeni izgrađeni u svrhu obavljanja turističke djelatnosti.
18. Komunalna naknada za nekretnine iz prethodnog stavka ovoga članka plaća se u slučaju ako su te nekretnine ili dijelovi tih nekretnina date u zakup, najam ili privremeno korištenje drugim korisnicima koji nisu oslobođeni od plaćanja komunalne naknade.

**Članak 19.**

1. Od obveze plaćanja komunalne naknade, za stambeni prostor, rješenjem se oslobađaju oni obveznici, koji u sustavu socijalne skrbi ostvaruju pravo na stalnu novčanu pomoć temeljem rješenja Hrvatskog zavoda za socijalni rad, te će se za takve obveznike izvršiti otpis dugovanja po osnovi komunalne naknade.

**Članak 20.**

1. Slučajevi mogućeg potpunog i djelomičnog oslobođenja od obveze plaćanja komunalne naknade, su:
   1. obveznik koji živi u staračkom domaćinstvu na području Grada, a u slučaju kada ukupna mjesečna primanja staračkog domaćinstva ne prelaze 250,00 eura (pod staračkim domaćinstvom podrazumijeva se dvočlana obitelj ili samac, a koji su stariji od 65 godina),
   2. staračko domaćinstvo u kojem živi mlađa osoba čiji invaliditet iznosi 80% i više,
   3. osobe s utvrđenim stupnjem invaliditeta od 100%,
   4. hrvatski ratni vojni invalidi iz Domovinskog rata.

**Članak 21.**

1. Pravne i fizičke osobe mlađe od 30 godina koje počinju obavljati poslovnu djelatnost oslobađaju se od plaćanja komunalne naknade u prvoj godini rada u visini od 100% iznosa komunalne naknade.

**Članak 22.**

1. Od obveze plaćanja komunalne naknade, za stambeni prostor, oslobađaju se obveznici ili članovi zajedničkog kućanstva kojima je utvrđena obveza plaćanja naknada, a koji su operativni članovi dobrovoljnih vatrogasnih društava koji temeljem protupožarnog plana imaju područje odgovornosti ili djelovanja, a sukladno pismenom prijedlogu zapovjedništva Vatrogasne zajednice Grada Svetog Ivana Zeline.
2. Operativnim članovima dobrovoljnih vatrogasnih društava smatraju se osobe u dobi od 18 do 65 godina koje svake dvije godine produžuju valjanost liječničkog pregleda i osposobljene su najmanje za zvanje "vatrogasac" u trajanju od 76 školskih sati, uz obvezu redovnog sudjelovanja u vatrogasnim intervencijama, taktičkim vježbama i mjesečnoj internoj obuci.

**Članak 23.**

1. Rješenje o privremenom oslobađanju od obveze plaćanja komunalne naknade donosi Upravni odjel za jednu kalendarsku godinu, po zahtjevu obveznika ili po službenoj dužnosti, uz priložene dokaze o ostvarivanju tog prava sukladno odredbama ove Odluke.
2. Zahtjev za ishođenje Rješenja o privremenom oslobođenju od obveze plaćanja komunalne naknade podnosi se svake kalendarske godine zasebno.
3. Oslobođenje obveznika komunalne naknade koji posjeduju više nekretnina moguće je samo za jednu nekretninu i to onu u kojoj obveznik stanuje odnosno gdje ima prijavljeno mjesto prebivališta.

**Članak 24.**

1. Za stambeni prostor, koji se prema energetskoj ljestvici svrstava u energetski razred B, utvrđuje se koeficijent namjene 0,9, a za stambeni prostor, koji se prema energetskoj ljestvici svrstava u energetske razrede A i A+, utvrđuje se koeficijent namjene 0,8.
2. Umanjeni koeficijent namjene iz prethodnog stavka moguće je ostvariti na zahtjev obveznika komunalne naknade, i to nakon ishođenja energetskog certifikata o čemu je potrebno priložiti odgovarajući dokaz.

**XI. PRIJELAZNE I ZAVRŠNE ODREDBE**

**Članak 25.**

1. Stupanjem na snagu ove Odluke prestaje važiti Odluka o komunalnoj naknadi Grada Svetog Ivana Zeline (“Zelinske novine”, br. 3/19).

**Članak 26.**

1. Ova Odluka objavit će se u „Zelinskim novinama“, službenom glasilu Grada Svetog Ivana Zeline, a stupa na snagu 01.01.2026. godine.

KLASA: 363-03/25-01/06

URBROJ: 238-30-03/20-25-1

Sv. Ivan Zelina, 23.09.2025.